text: Iversen snupper tredje DM på stribe
  09 august 2014 kl. 05.14
  Med sin tredje DM-titel er speedwaykøreren Niels-Kristian Iversen stolt over, at han holdt rivalerne bag sig.
  Tre på stribe blev det til for speedwaykøreren Niels-Kristian Iversen, da han kørte DM-titlen hjem fredag aften i Fjeldsted. Det var tredje år i træk, at Iversen snuppede guldet.
  - Det var fedt at vinde min tredje DM-titel i træk. Nu synes jeg, at det begynder at ligne lidt i historiebøgerne, siger Iversen til Ritzau.
  Peter Kildemand pressede Iversen, men han måtte nøjes med DM-sølv, mens Bjarne Pedersen snuppede bronzen.
  Hverken Nicki Pedersen, der har vundet syv DM-titler i karrieren, eller Kenneth Bjerre stillede op ved DM i år, så Iversen kunne ikke måle sig med to af de bedste rivaler. Og så alligevel lidt.
  - Jeg synes, det er en rimelig stor triumf. Som jeg kunne se i historiebøgerne, så har Nicki kun vundet to titler i træk. Han har godt nok vundet seks-syv stykker, men han har kun vundet to i rap, og nu har jeg vundet tre i rap.
  